**Bácsalmás Város Önkormányzata Képviselő-testületének**

**16/2017. (XI. 3.) önkormányzati rendelete**

**a reklámok, reklámhordozók és cégérek elhelyezésének, alkalmazásának követelményeiről, feltételeiről és tilalmáról**

Bácsalmás Város Önkormányzatának Képviselő-testülete a településkép védelméről szóló 2016. évi LXXIV. törvény 12. § (2) bekezdés g) pontjában kapott felhatalmazás alapján, az Alaptörvény 32. cikk (2) bekezdésében foglalt feladatkörében eljárva, Bácsalmás Város Képviselő-testülete és Szervei Szervezeti és Működési Szabályzatáról szóló 16/2014. (X.31.) önkormányzati rendelet 1. melléklet 2.b. pontjában biztosított véleményezési jogkörében eljáró Jogi és Ügyrendi Bizottság véleményének kikérésével a következőket rendeli el:

**1. §**

A rendelet célja Bácsalmás város történeti hagyományainak, építészeti értékeinek, nevezetességeinek védelme, valamint a város arculatának megőrzése érdekében a városképi, közlekedési szempontok figyelembe vételével a reklámok, reklámhordozók elhelyezésének szabályozása.

**2. §**

E rendeletet kell alkalmazni arra a természetes személyre vagy jogi személyre, valamint jogi személyiség nélküli gazdasági társaságra vagy egyéb szervezetre, aki/amely reklámtevékenységet végez, reklámhordozót elhelyez.

**3. §**

(1) A településen kizárólag településképi bejelentési eljárás lefolytatásával van lehetőség elhelyezni

a) jóváhagyott terv szerinti közművelődési célú hirdetőoszlopot, útbaigazító táblarendszert vagy utasvárót közterületen vagy közterületről látható módon,

b) saját tevékenységet hirdető ideiglenes reklámot építési hálón az építkezés időtartama alatt az építési naplóban foglaltaknak megfelelően, valamint

c) épület nyílászáró üvegfelületén az épületben folytatott tevékenységgel kapcsolatban ragasztott reklámot.

(2) Településképi szempontból meghatározó területen legfeljebb 1,5 m2 felületű reklám csak közművelődési hirdetőoszlopon, útbaigazító táblarendszeren vagy utasvárón helyezhető el.

**4. §**

**Településképi bejelentési eljárás, a településképi bejelentési eljárással érintett reklámhordozók köre**

(1) A polgármester településképi bejelentési eljárást folytat le reklámok és reklámhordozók elhelyezésével kapcsolatosan.

(2) Településképi bejelentési eljárást kell lefolytatni a településkép védelméről szóló törvény reklámok közzétételével kapcsolatos rendelkezéseinek végrehajtásáról a reklám-elhelyezési kormányrendeletben szereplő általános településképi követelmények tekintetében a reklámok és reklámhordozók elhelyezésénél, valamint reklám- és hirdető-berendezések közül közterületen vagy közhasználatra nyitva álló magánterületen reklám- és hirdető berendezés elhelyezése esetében.

**5. §**

**Településképi bejelentési eljárás részletes szabályai**

(1) A településképi bejelentési eljárás az ügyfél által a polgármesterhez benyújtott bejelentésre indul, a bejelentési kérelem nyomtatvány jelen rendelet 1. melléklete. A bejelentéshez papír alapú dokumentációt vagy a dokumentációt tartalmazó digitális adathordozót kell mellékelni.

(2) A dokumentáció tartalmát a jegyző ellenőrzi. Amennyiben a benyújtott dokumentáció nem felel meg az (1) bekezdésben meghatározott tartalmi követelményeknek, a polgármester a tervezett tevékenységet megtiltja.

(3) Amennyiben a benyújtott dokumentáció hiánytalan, a polgármester feltétellel vagy anélkül tudomásul veszi a bejelentést, illetve megtiltja, ha az nem felel meg a meghatározott követelményeknek, vagy nem illeszkedik a településképbe.

(4) A polgármester a döntését hatósági határozatban hozza meg.

(5) Amennyiben a településképi bejelentési eljárás lefolytatásához kötött tevékenység közterület-használati hozzájáruláshoz is kötött, a közterület-használati hozzájárulás kiadására csak a településképi bejelentési eljárás lefolytatását követően, a megengedő határozat birtokában és az abban meghatározott kikötések figyelembevételével kerülhet sor.

**6. §**

(1) A településképi bejelentési kötelezettség teljesítését és a bejelentett tevékenység folytatását a polgármester ellenőrzi.

(2) A településképi bejelentési eljárás díj- és illetékmentes.

**7.§**

Ez a rendelet a kihirdetését követő napon lép hatályba.

Németh Balázs Patocskai Ibolya

polgármester jegyző

Záradék:

Megalkotta Bácsalmás Város Önkormányzatának Képviselő-testülete a 2017. október 31-i ülésén.

Kihirdetve: a Bácsalmási Közös Önkormányzati Hivatal tájékoztató tábláján,

2017. november 3-án.

Patocskai Ibolya

jegyző

*1. melléklet a 16/2017. (XI. 3.) önkormányzati rendelethez*

**B E J E L E N T É S**

**Településképi bejelentési eljáráshoz**

Alulírott ……………………………………………(név) településképi bejelentést teszek a következők szerint:

**A bejelentő adatai:**

neve: …………………………………………………………………………………………..

címe: …………………………………………………………………………………………...

**A bejelentéssel érintett ingatlan adatai:**

címe: …………………………………………………………………………………………….

helyrajzi száma: ………………………….

A reklámok, reklámhordozók megjelölése, leírása:

…………………………………………………………………………………………………

…………………………………………………………………………………………………

A reklámok, reklámhordozók elhelyezésének tervezett időtartama:

…………………………………………………………………………………………………

Mellékletek:

a) reklámok, reklámhordozók elhelyezésének ábrázolása

b) egyéb

Bácsalmás, 201……………………

………………………………………..

aláírás